આ સમગ્ર ઘટના વિશે સોસાયટીના ચૅરમૅન અને વ્યવસાયે આર્કિટેક્ટ ચિરાગ ગાંધીએ ‘મિડ-ડે’ને કહ્યું હતું કે ‘આ સોસાયટીમાં ૧૨ ફ્લૅટ છે. APMCમાં દલાલી કરતા ચુનીલાલ સાવલાનો ઓનરશિપવાળો ગ્રાઉન્ડ ફ્લોરનો ફ્લૅટ-નંબર ત્રણ છે. તેઓ છેલ્લાં ૧૩ વર્ષથી અહીં રહે છે, પરંતુ તેમના ઘરના પરિવારની વર્તણૂકથી સોસાયટીના સભ્યો હેરાન-પરેશાન થઈ ગયા છે. રોજ રાતે મોડેથી સમગ્ર પરિવારના લોકો ગમે ત્યાંથી માગેલો કચરો લાવીને ઘરમાં રાખતા હતા. આ કચરો એટલી હદે વધી ગયો હતો કે અહીં આજુબાજુના ફ્લૅટમાં રહેતા રહેવાસીઓને અસહ્ય દુર્ગંધ આવતી હતી. આ વિશે અમે BMCના T વૉર્ડના અધિકારીને લેખિતમાં ૪ ફેબ્રુઆરીએ ફરિયાદ કરી હતી, પરંતુ તેમણે કોઈ પગલાં લીધાં નહોતાં. ત્યાર બાદ અસહ્ય બદબૂ આવતાં અમે સોસાયટીના લેટરપેડ પર BMCના T વૉર્ડના પબ્લિક હેલ્થ-ઑફિસરને પહેલી એપ્રિલે ફરિયાદ કરી અને સોસાયટીના સભ્યોની હેલ્થ બગડી રહી હોવાની જાણ કરી. આમ છતાં તેમણે પણ કોઈ પગલાં લીધાં નહીં. ત્યાર બાદ અમે સ્થાનિક વિધાનસભ્ય સરદાર તારા સિંહને આ વિશે ફરિયાદ કરી હતી. આથી સ્થાનિક કાર્યકર વિરલ શાહે આ વિશે સોમવારે મુલુંડ પોલીસ-સ્ટેશનમાં જાણ કરી હતી. સોમવારે સવારે સાડાદસ વાગ્યે પોલીસનો કાફલો અમારી સોસાયટીમાં આવ્યો હતો. પોલીસે ચુનીલાલ સાવલાના ઘરનો મુખ્ય ગેટ ખોલવાનો પ્રયત્ન કર્યો, પરંતુ ત્યાંથી પ્રવેશ શક્ય ન બનતાં વિન્ડોની ગ્રિલ તોડીને ઘરમાં પ્રવેશ કર્યો હતો. પોલીસને પણ માસ્ક પહેરીને પ્રવેશ કરવાની ફરજ પડી હતી. ઘરમાં કચરાના એક ઢગલા પર મણિબહેન અડધી નગ્ન અવસ્થામાં દયનીય હાલતમાં સૂતાં હતાં. પોલીસે BMCના સ્થાનિક અધિકારીને બોલાવ્યા હતા. BMCના ત્રીસ જેટલા કર્મચારીઓ ડમ્પર, ટેમ્પો અને ક્લીનઅપ વાહનો સાથે આવ્યા હતા. સવારે ૧૧થી સાંજે ૬ વાગ્યા સુધીમાં તેઓ આઠ ટ્રક જેટલો દુર્ગંધ મારતો કચરો તેમના ઘરમાંથી બહાર કાઢીને લઈ ગયા હતા. હજી પણ આ કામગીરી અધૂરી છે. હજી પણ એટલો જ કચરો ઘરમાં છે. BMCના અધિકારી બે દિવસ પછી ફરી કામગીરી કરવાનું કહીને ગયા છે.’